“Indoneziya-O`zbekiston” do`stlik jamiyati raisi saylovda yoshlarning ishtirokini yuqori baholadi

O`zbekiston Respublikasi Millatlararo munosabatlar va xorijiy mamlakatlar bilan do`stlik aloqalari qo`mitasida O`zbekistonga Prezidentlik sayloviga xalqaro kuzatuvchi sifatida tashrif buyurgan Indoneziyaning Gunadarma universiteti rektori, Indoneziyada O`zbekiston turizmi brendi elchisi, “Indoneziya-O`zbekiston” do`stlik jamiyati raisi Eko Shri Margianti bilan uchrashuv o`tkazildi. Bu haqda O`zA ma`lum qildi.
Uchrashuv avvalida qo`mita raisi Rustambek Qurbonov bugungi kunda O`zbekistonning millatlararo munosabatlar va xorijiy mamlakatlar bilan do`stlik aloqalarini mustahkamlash borasida olib borayotgan ishlari, qo`mita faoliyati yuzasidan batafsil ma`lumot berdi.
Eko Shri Margianti O`zbekistonni Markaziy Osiyoda eng barqaror rivojlanayotgan, ulkan iqtisodiy-ijtimoiy salohiyatga ega hamkor davlat sifatida ko`rishini, keyingi yillarda mamlakatlarimiz o`rtasida turli sohalar, jumladan, madaniyat, san`at yo`nalishidagi hamkorlik aloqalari yanada rivojlanayotganini, bunda ikki mamlakat xalqlari o`rtasidagi xalq diplomatiyasiga asoslangan aloqalar muhim ahamiyat kasb etishini aytib o`tdi.  
Mehmon jamiyatning maqsad va vazifalari, faoliyati hamda o`tkazilayotgan tadbirlar va loyihalar haqida ma`lumot berdi. Xususan, jamiyat va qo`mita o`rtasida mustahkam aloqa o`rnatilgan bo`lib, 2018 yilda O`zbekistonga tashrifi davomida qo`mita bilan uchrashuv tashkil etilgani, yaqin kelajakda esa qo`mita bilan hamkorlikda davra suhbatlari, anjumanlar va delegasiya almashinuvlarini tashkillashtirish taklifini bildirdi.
Uchrashuvda O`zbekiston Respublikasining Indoneziyadagi elchixonasi ham O`zbekiston va Indoneziya o`rtasidagi madaniy-gumanitar aloqalarni rivojlanishiga munosib hissa qo`shib kelayotganligi e`tirof etildi.
Suhbat davomida Eko Shri Margianti O`zbekistonda joriy yilning 24 oktyabr kuni bo`lib o`tgan Prezidentlik saylovi haqida ham to`xtalib, saylov jarayonlari to`g`ri tashkil etilani, unda ayniqsa yoshlarning faol ishtirokini ko`rib quvonganligini, xalqaro kuzatuvchilar uchun ham barcha sharoitlar yaratilganligini aytib, o`z minnatdorligini bildirdi.
Uchrashuv so`nggida qo`mita raisi Rustambek Qurbonov Eko Shri Margiantini “Xalqlar do`stligi” ko`krak nishoni bilan taqdirlab, keyingi yilda “30 iyul – xalqlar do`stligi kuni” munosabati bilan tashkil etiladigan “do`stlik haftaligi”ga taklif etdi.
Eko Shri Margianti O`zbekistonda amalga oshirilayotgan keng ko`lamli islohotlar, turizmni rivojlanishiga va chet ellik sayyoxlarni oqimining oshishiga olib kelganini ta`kidlab, kelgusida ikki davlat o`rtasida madaniy hamkorlikni kengaytirish yo`lida o`z hissasini qo`shishini aytib, mukofot uchun minnatdorlik bildirdi.